湖陰有隱君子作軒曰獨樂鄉人常希古爲賦詩屬予同作寄之
作者：蘇過
朝代：宋

paragraphs: 吾聞顔氏子，簞瓢歡有餘。
不知外慕樂，服膺在詩書。
君看軒冕榮，其辱與之俱。
斯由豈不遂，上蔡曾弗如。
倚伏無已時，循環共一塗。
賢愚但相笑，莫知改前車。
嗟我晚聞道，一官真蘧廬。
得之不爲喜，失之分所無。
塵垢未忘掃，冰炭久已除。
蕭然百憂釋，夢覺兩于于。
江南有高士，以樂名其居。
嗜不同衆好，德則良不孤。
磨鉛事簡策，校讎獨勤劬。
持此返退藏，不願拾紫朱。
黄卷有晤語，捨茲無與娛。
安得乘扁舟，訪君在五湖。